《宿回峰院寄黄择中察院》
宋代·释道潜

秋堂立四壁，物色夜萧然。藜床抱孤影，起坐未成眠。

曾飙激高梧，万动接虚警。感至情先谢，理冥神预领。

铜壶漏未央，扶杖起彷徨。方塘溢繁荇，冷月下疏篁。

踯躅步空除，风带袅霜裾。泯余契幽独，怅子隔川途。

短短袖中书，明发欲谁寄。梁上木鲤鱼，傥能将此意。

古亦有相思，吾今何所遗。浩歌望云水，期子与同归。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。